James M. Cain

[miniatura|dereita|[Edward G. Robinson nun fotograma de *Double indemnity* de Billy Wilder baseada na novela homónima de James M. Cain]]
**James Mallahan Cain**, nado o 1 de xullo de 1892 e finado o 27 de outubro de 1977, foi un escritor, xornalista e novelista norteamericano. Foi especialmente coñecido polas súas novelas de ambiente sórdido, englobadas dentro da novela negra, do que é un dos seus máximos representantes xunto a Raymond Chandler e Dashiell Hammett.

## Traxectoria 
Cain naceu nunha familia católica de orixe irlandesa en Annapolis (Maryland). Fillo dun eminente profesor e unha cantante de ópera, herdou o amor pola música da súa nai, pero a esperanza de converterse nunha estrela decaeu cando a súa nai lle dixo que a súa voz non era o bastante boa. Despois de graduarse no Washington College, en 1917 alistouse no exército para combater en Francia no útlimo ano da Primeira guerra mundial, e comezou a escribir para a revista da armada. De volta aos Estados Unidos continuou co seu traballo de xornalista ata que comezou con obras de ficción.

A crítica puntualizou que a fórmula básica da maioría das obras de Cain son case sempre un home que cae por culpa dunha muller, converténdose nun criminal e cómplice dela.

Cain casou en tres ocasións, sendo o seu matrimonio máis coñecido o segundo, coa actriz Aileen Pringle, que acabou cun divorcio dous anos despois tras unha relación tempestuosa.

Cain escribiu toda a súa vida, se ben a maioría das súas novelas foron publicadas a partir de 1940, pero nunca conseguiu repetir os éxitos da primeira etapa. Morreu alcohólico con 85 anos.

A súa obra máis coñecida, *The Postman Always Rings Twice*, foi levada ó cine catro veces:
* 1939 *Le Dernier Tournant*, dirixida por Pierre Chenal con Michel Simon como Nick.
* 1942 *Ossessione*, dirixida por Luchino Visconti con Clara Calamai e Massimo Girotti. O nome de Cain non aparece nos títulos de créditos, pero este caso de infracción de copyright non foi perseguido por ser contemporáneo da Segunda guerra mundial.
* 1946 *The Postman Always Rings Twice*, dirixida por Tay Garnett, é a versión máis coñecida, con Lana Turner e John Garfield como protagonistas.
* 1981 *The Postman Always Rings Twice*, remake baseado nun guión de David Mamet, dirixida por Bob Rafelson, con Jack Nicholson e Jessica Lange como protagonistas.

Ademais, en 1982 fíxose unha ópera, cun libreto adaptado por Colin Graham e musicado por Stephen Paulus, estreada no Teatro da Ópera de San Luis en 1982.

## Bibliografía 
* *Our Government* (1930)
* *The Postman Always Rings Twice* (1934) (a partir dela fixéronse catro películas e unha ópera)
* *Serenade* (1937) (levada ó cine por Anthony Mann en 1956)
* *Mildred Pierce* (1941) (levada ó cine por Michael Curtiz en 1945)
* ''Love's Lovely Counterfeit* (1942) (levada ó cine por Allan Dwan en 1956)
* *Career in C Major and Other Stories* (1943)
* *Double Indemnity* (1943) (levada ó cine por Billy Wilder en 1944 co título de *Double Indemnity*)
* *The Embezzler* (1944) (publicada por primeira vez en 1938 co título de *Money and the Woman*) 
* *Past All Dishonor* (1946)
* *The Butterfly* (1947) (levada ó cine por Matt Cimber en 1982)
* *The Moth* (1948)
* *Sinful Woman* (1948)
* *Jealous Woman* (1950)
* *The Root of His Evil* (1951) (tamén titulada *Shameless*)
* *Galatea* (1953)
* *Mignon* (1962)
* *The Magician's Wife* (1965)
* *Rainbow's End* (1975)
* *The Institute* (1976)
* *The Baby in the Icebox* (1981)
* *Cloud Nine* (1983)
* *The Enchanted Isle* (1985) (levada ó cine por Lucas Platt en 1995 como *Girl in the Cadillac'')